
«Ինչո՞ւ զիս ուրիշ տեղ կը փընտ-ռէիք. չէի՞ք գիտեր թէ Հօրս տան մէջ պէտք է գտնուիմ» (Ղկ 2.49)
 
         Սուրբ Թարգմանիչ Վարդապետներու տօնին յաջորդող այս կիրա-կիին, երբ Դպրեվանքի 82-րդ ուսումնական տարեշրջանի բացման կենա-րար սուրբ պատարագը կը մատուցենք, Երուսաղէմի տաճարին մէջ, պատանի Յիսուսի իր ծնողներուն ուղղած այս խօսքերը, մեր հոգեւոր ապրումներուն կիզակէտը կը դառնան. «Ինչո՞ւ զիս ուրիշ տեղ կը փնտռէիք. չէի՞ք գիտեր թէ Հօրս տան մէջ պէտք է գտնուիմ»։
         Ղուկաս Աւետարանիչ կը պատմէ (2.41–52) թէ Յիսուսի ծնողները, իւրաքանչիւր օրինապահ հրեայի նման, ամեն տարի Զատիկի տօնին Երուսաղէմ կ՚երթային։ Երբ Յիսուս տասներկու տարեկան եղաւ, որպէս կանոնական տարիքը մտած տղամարդ, անոնք զԻնք ալ իրենց հետ տարին։ Տօնակատարութեան աւարտին, մինչ անոնք կը վերադառնային, Յիսուս Երուսաղէմ կը մնար. որովհետեւ ծնողները կը կարծէին թէ Ան ուղեկիցներուն հետ է։ Օրուան մը ճամբայ կտրելէ ետք, կը սկսէին փնտռել Յիսուսը ազգականներու եւ ծանօթներու մօտ։ Յիսուսի կորսուիլը տարօ-րինակ չէր. որովհետեւ, կիներ եւ այրեր առանձին-առանձին խումբերով կը ճամբորդէին ու շատ յաճախ հայրը կը կարծէր թէ զաւակը մօրը քովն էր կամ մայրը կ՚ենթադրէր թէ ան իր հօրը կ՚ընկերանար։ Երբ կարաւանը ամբողջ օր մը ընթանալէ ետք հանգստանալու համար դադար կ՚առնէր, բացակաները երեւան կ՚ելլէին եւ զանոնք վերագտնելու մտահոգութեան կծիկը կը քակուէր։ Մարիամ եւ Յովսէփ երբ չէին գտներ Յիսուսը, Երուսաղէմ կը դառնային՝ հոն փնտռելու համար զԻնք։ Երեք օր ետք զԻնք կը գտնէին տաճարին մէջ, ուր ուսուցիչներուն հետ նստած էր, անոնց մտիկ կ՚ընէր եւ հարցումներ կ՚ուղղէր։ Անոնք որոնք զԻնք կը լսէին, կը հիանային Անոր իմաստութեան եւ տուած պատասխաններուն վրայ։ Տաճարին մէջ ուսուցիչներուն  շուրջ  խմբուիլը  եւ  հարց-պատասխաններով զրուցելն ալ



բռնուիլն ալ տարօրինակ չէր. որովհետեւ դաստիարակիչ հանգամանք ունեցող ընդհանրացած երեւոյթ մըն էր։ Սակայն, այս բոլորին մէջ Յիսուսի եզակի իմաստութիւնն էր գերբնականը եւ յափշտակիչը։ Ծնողները երբ կը տեսնէին Յիսուսը, կ՚ապշէին։ Իր մայրը կը հարցնէր. «Այս ի՞նչ ըրիր մեզի, տղա՛ս. ահա հայրդ ու ես տակնուվրայ եղած՝ քեզ կը փնտռէինք»։ Յիսուս կը պատասխանէր. «Ինչո՞ւ զիս ուրիշ տեղ կը փնտռէիք. չէի՞ք գիտեր թէ Հօրս տան մէջ պէտք է գտնուիմ»։ Սակայն ծնողները այս խօսքերուն ամբողջական իմաստը չէին հասկնար։ Անշուշտ, Յիսուս Իր երկրաւոր ծնողներէն անդին Իր երկնաւոր Հօր կ՚ակնարկէր եւ Իր տնօրինական առաքելութեան ուղին կը բանար, ու միաժամանակ երկուքին հանդէպ ալ ամբողջական հնազանդութեան օրինակը կ՚ուրուագծէր, երբ յետոյ Իր ծնողներուն հետ Նազարէթ կ՚երթար եւ կը հնազանդէր անոնց։ Իր մայրը այս բոլորը իր սիրտին մէջ կը պահէր։ Յիսուս կը զարգանար իմաս-տութեամբ եւ մարմինով՝ Աստուծոյ ու մարդոց սիրելի ըլլալով։ 
         Ահաւասիկ աւետարանական պատումը իր այնքա՜ն մարդկային թրթռացումներով։
         Աստուածաշունչի հայերէն թարգմանութեան եւ մեր Ոսկեդարի պանծացման նուիրուած տօնին առթիւ ու Դպրեվանքի առաքելութեան լուսարձակին տակ, ի՞նչ կը թելադրէ մեր Տիրոջ եւ Փրկչին այս հար-ցադրումը՝ «Ինչո՞ւ զիս ուրիշ տեղ կը փնտռէիք. չէի՞ք գիտեր թէ Հօրս տան մէջ պէտք է գտնուիմ»։
         Առաջին, Յիսուս տասներկու տարեկան հասակին այն բնական պատանին է, որ Իր ծնողներուն անմիջական ուշադրութենէն կը վրիպի, սակայն անով աստուածային իմաստութիւնը կ՚աղբերանայ Իրմէ։ Իմաս-տութիւն բառը երկու անգամ գործածուած է աւետարանական այս հատ-ւածին մէջ՝ «անոնք որոնք իրեն մտիկ կ՚ընէին, կը հիանային անոր իմաստութեան եւ տուած պատասխաններուն վրայ» (47) եւ «Յիսուս կը զարգանար իմաստութեամբ եւ մարմինով՝ Աստուծոյ եւ մարդոց սիրելի ըլլալով» (52)։ Քրիստոնեան, եւ մանաւանդ դպրեվանեցին, կոչուած է աստուածային իմաստութեան թանկագին անօթն (Բ. Տմ 2.21) ու առաքեալը դառնալու. այսինքն, նախ զայն ժառանգելու, անով լեցուելու եւ ապա զայն Հայ Եկեղեցւոյ ծառայութեան անդաստանին մէջ ամբողջապէս ընծայա-բերելու, հաւատարիմ Սուրբ Թարգմանիչ Վարդապետներու աստուածա-դըրոշմ օրինակին՝ «երկնային գիտութիւնդ եւ հոգեւոր իմաստութիւնդ առատապէս ծաւալեցիր հայ եկեղեցւոյ մէջ սուրբ թարգմանիչներուն միջոցաւ» (Սրբոց Թարգմանչաց Ողորմեա Շարական, Գ. Տուն)։ Այսօր դպրեվանեցիներ զանազան մղումներով եւ պատճառներով Դպրեվանք կու գան. սակայն, անոնց Դպրեվանքէն երթով է ճշդորոշուած անոնց աստուածատուր իմաստութեան արտաբխումը։ Այլ խօսքով, եթէ դպրե-վանեցի դառնալը կարեւոր քայլ մըն է, հայ ժողովուրդին ճամբով Աստուծոյ ցանած իմաստութեան սերմերը որպէս ատոք հասկ Իրեն վերադարձնելը դպրեվանեցիին կոչումն իսկ է։ Այսօր մեր սաները եւս տասնէն տասներկու տարեկանի մէջ տարուբերելով պատանեկան աղուոր հոգիով Դպրեվանք կը մտնեն, յիսուսանման կեանք ապրելու եւ երկնային իմաստութեամբ աճելու առաջադրանքով։
         Երկրորդ, Դպրեվանքը Աստուծոյ եւ ազգին տունն է, ու մեր Եկեղեցւոյ հաւատաւոր զաւակները այսպէ՛ս պէտք է ըմբռնեն զայն ու ըստ այնմ վերաբերին անոր հանդէպ։ Այսօր հայ ծնողներ կարեւոր որոշում մը կ՚առնեն իրենց զաւակները Դպրեվանքին վստահելով։ Այսօր հայ պատանին Դպրեվանքին ճամբով կը խոստանայ երթալ կեանքին եւ ազգին։ Եւ Դպրեվանքը հարազատօրէն կը շարունակէ արձագանգել Երա-նաշնորհ Սահակ Բ. Կաթողիկոսի (1849–1939) խոստումին՝ «Մեր եկեղե-ցական ու ազգային կեանքի վերակազմութեան համար հոգեւոր դպրա-նոցի մը պէտքը այնպիսի անհրաժեշտութիւն մի է, որուն հիմնարկութեան համար մենք պատրաստ ենք ամէն զոհողութիւն ընելու» (Բիւզանդ Եղիայ-եան, Ժամանակակից Պատմութիւն Կաթողիկոսութեան Հայոց Կիլիկիոյ 1914–1972, Անթիլիաս, 1975, էջ 338)։ Դպրեվանքը, Աստուծոյ եւ ազգին այս հարազատ տունը, որպէս հոգեւոր ու իմացական կառոյց շինուեցաւ եւ կը պահուի բիւր զոհողութիւններով, Աստուծոյ՝ անոր մեծ պահապանին ու առաջնորդին նախախնամութեամբ (հմմտ. Սղ 127.1, Բ. Օր 1.31–33)։ Այսօր զայն իր առաքելութեան մէջ անշեղ տանելու պարտաւորութիւնը կը ծանրանայ մեր սերունդի ուսերուն. որովհետեւ, տուն մը շինելը պայմա-նաւորուած է անոր շարունակականօրէն բարւոք պահպանութեամբ. այ-սինքն, քարեղէն կառոյցին ոգի ներշնչելով, զոր կարելի է կատարել մի միայն իրա՛ւ մարդով, վաւերակա՛ն դպրեվանեցիով՝ ընտանեկան ջերմ մթնոլորտի մէջ։ Յիսուս Իր Հօր տան մէջ գտնուիլը կը սահմանէ Աստուծոյ կամքին գործադրութեամբ, երբ այլ առիթով մը հրեաներ կը հարցնեն Իրեն՝«Ո՞վ ես դուն» (Յհ 8.25), եւ Ան կը պատասխանէ՝ «Կը կատարեմ այն՝ ինչ որ հաճելի է իրեն» (Յհ 8.29)։ Ահաւասիկ այս է Աստուծոյ եւ ազգին տան մէջ ըլլալու, հոն կազմաւորուելու ու յանուն անոր ինքզինք ընծայելու հրամայականը։
         Երրորդ, դպրեվանեցին զԱստուած կը սիրէ՝ իր հաւատարմութիւնը, ֆիզիքական, հոգեւոր եւ իմացական աճումը ու մարդոց սիրելի դառնալը գործնականօրէն որպէս ինքնաբուխ ծառայութիւն արտայայտելով։ Ղուկաս Աւետարանիչ պատանի Յիսուսին ընդմէջէն մեզի կը փոխանցէ այս իրողութիւնը, երբ կ՚ըսէ թէ Քրիստոս ծնողներուն հետ Նազարէթ կը վերադառնար, կը հնազանդէր անոնց եւ կը զարգանար իմաստութեամբ ու մարմինով՝ Աստուծոյ ու մարդոց սիրելի դառնալով։ Եթէ ուզենք Սուրբ Թարգմանիչ Վարդապետներու Շարժումը խտացնել մէկ գաղափարի մէջ, անվարան պիտի ըսենք, թէ այդ զԱստուած հայերէնախօսութեամբ հայութեան տանիլն էր։ Սակայն, այս քայլը պայմանաւորուած էր զԱստուած ճանչնալէն ետք զԱյն ապրելով եւ ապրեցնելով։ Չի՛ բաւեր միայն զԱստուած շրթներով փառաբանել, չի՛ բաւեր միայն զԱստուած Արարիչ եւ Փրկիչ դաւանիլ, չի՛ բաւեր միայն Աստուծոյ առատ պար-գեւները վայելել. այլ, քրիստոնեան, եւ այս պարագային մանաւանդ դպրեվանեցին, զԱստուած ի՛ր ծնողքին, ի՛ր ժողովուրդին տանելու ուխտադրութեան կը հրաւիրուի իր Դպրեվանք մուտքի առաջին վայրկ-եանէն։ Ամեն իրիկուն դպրեվանեցին իր հաւաքական աղօթքին մէջ կը յիշէ իր հոգեւոր եւ մարմնաւոր ծնողները ու կը խոստանայ իր մեծ ծնողին՝ իր ազգին ծառայել։ Հո՛ս է Դպրեվանքին տարբերութիւնը այլ դպրոցներէն։ Ա՛յս հորիզոնին կը բացուի դպրեվանեցին իր կազմաւորման քուրային մէջ։ Աւելի քան ութսուն տարիներու փորձառութիւնը ցոյց տուած է թէ Դպրեվանքէն անցած հայորդին ընդհանրապէս Դպրեվանքէն իր առածը վերադարձուցած է Աստուծոյ եւ մեր ժողովուրդին՝ որպէս հոգեւորական թէ աշխարհական, որպէս ուսուցիչ թէ դպրապետ. այսինքն, որպէս ճշմարի՛տ հայ մարդ։
Երջանկայիշատակ Սահակ Բ. Կաթողիկոս, Մեծի Տանն Կիլիկիոյ Կաթողիկոսութեան Սիսի եւ Անթիլիասի օղակն ու Դպրեվանքին հիմնա-դիրը, 1934–1935 կրթական տարեշրջանի բացման օրը, Դպրեվանքի հնգամեայ շրջանի առաջին հունձքի տարին, դարձեալ Սուրբ Թարգմանիչ Վարդապետներու տօնին, սաներուն հետեւեալ հայրական յորդորականը կու տար. «… Զաւակներս, շատ գիտութիւն իւրացնել ի հարկէ բաղձալի է. բայց բաւարար չէ։ … Գիտնալը սահման չունի. էականը՝ գիտցածները ազգին ծառայութեան դնելն է։ Այդպէս ըրին Թարգմանիչք. պէտք է այդպէս ընէք դուք։ Ձեր դրօշակին վրայ գրեցէք Ա.Բ.Գ.ը։ Ասով մեր Ս. Հայրերու շնորհքը անպակաս պիտի մնայ, որքան ատեն որ հայ կայ աշխարհի վրայ։ Կը գուրգուրանք ձեր վրայ այն յոյսով եւ ակնկալութեամբ որ մեր թեմերուն մէջ եւ ո՛ւր որ երթաք, իբր նոր առաքեալներ, բարձր պիտի պահէք սրտի, մտքի եւ հոգւոյ դրօշակը ի պայծառութիւն Հայ Եկեղեցւոյ եւ ի մխիթա-րութիւն տառապակոծ հայ ժողովրդեան եւ կոխկռտել պիտի չտաք զայն» (Բիւզանդ Եղիայեան, Ժամանակակից Պատմութիւն Կաթողիկոսութեան Հայոց Կիլիկիոյ 1914–1972, Անթիլիաս, 1975, էջ 358)։
         Ահա այս մտածումներով որդիական երախտագիտութեամբ շնոր-հակալութիւն կը յայտնենք Ն.Ս.Օ.Տ.Տ. Արամ Ա. Սրբազնագոյն Հայրա-պետին, որ իր մշտական օրհնութեամբ եւ հոգածութեամբ Դպրեվանքը կը պահէ իր ուշադրութեան կեդրոնական առանցքը ու կը հրաւիրենք մեր ժողովուրդի զաւակները զօրավիգ կանգնելու Դպրեվանքին։ 
Վերջապէս, կը վերյիշեցնենք մեր սաներուն որ Աստուծոյ եւ ազգին տան մէջ իմաստութեամբ աճելու եւ ապա ծառայութեամբ իրենք զիրենք իրագործելու եզակի շնորհին կոչուած են։ 
Աղօթեցէք Դպրեվանքին համար, որպէսզի Տէրը մեր քայլերը առաջ-նորդէ իրեն ընդունելի բարի ընթացքով։ 
«Տէր Յիսուս Քրիստոսի շնորհքը, Աստուծոյ սէրը եւ Սուրբ Հոգիին հաղորդութիւնը ձեր բոլորին հետ ըլլան։ Ամէն։» (Բ. Կր 13.13)։
 
9 Հոկտեմբեր 2011                                                        Նարեկ Արք. Ալեէմէզեան
Անթիլիաս                                                                      Տեսուչ

